钦定古今图书集成/明伦汇编/闺媛典/第065卷 > 陈茂馨妻许氏〈女附〉
## 钦定古今图书集成/明伦汇编/闺媛典/第065卷 > 陈茂馨妻许氏〈女附〉

按《南靖县志》：“陈茂馨妻许氏，资伟孙妇。资伟殁时，伟
妻林年二十九，子汉在襁褓。越七日，又产遗腹子湍。
家甚贫，乃鬻嫁时衣物，为丧葬费。继祖姑怜林少寡，
欲嫁之，林剪发自誓，指天泣曰：‘妇去，置二孤何地？且
妇欲死久矣，所以不死者，惧陈氏之不血食也’。祖姑
闻其言悲之。岁时祭祀宾客教养二孤，俱以纺绩自”
办，守节六十馀年。学使廉其事，给米帛表其门。嘉靖
辛酉，饶贼攻陷邑城，林氏年九十四，子汉已死，湍应
贡郡下，惟孙茂馨侍左右。林氏曰：“吾今可以见而祖
矣。”茂馨妻许氏度贼至不得免，偕其女陈二姐与茂
馨诀曰：“吾母女且死，祖姑老，汝第扶去，或可脱免，吾
无恨矣。”贼既至，母女俱投井死。贼仓皇不知所为，乃
舍置茂馨，令扶老妪走，仍为出二尸付之。十日始获
殓，面色如生。许氏，峡江训导许浩然女，死时年三十
四。陈二姐，年十四。乡人闻者见者无不泣下。事闻，郡
守为之助葬。